Slobodná Európa (skupina)

Slobodná Európa je slovenská punk-rocková skupina založená koncom roku 1989.

História 
Skupinu založili v roku 1989 traja bývalí členovia Zóny A, Braňo Alex (basová gitara), Peter „Ozi“ Hurtig (bicie) a Svetozár „Sveťo“ Korbeľ (gitara, zo Zóny A odišiel o niečo skôr) a spevák Miloslav „Whisky“ Láber. Debutový album Pakáreň vydali v roku 1991 s vydavateľstvom Opus. Následne zo skupiny Ozi odišiel a na jeho miesto nastúpil bubeník skupiny Tublatanka Juraj „Ďuro“ Černý. Ale onedlho sa začal o post deliť s Romanom „Čunďom“ Čunderlíkom.

Druhý album Unavení a zničení vyšiel v roku 1994. Členovia skupiny začínali postupne prepadať drogám. To viedlo k tomu, že Slobodná Európa vyhlásila v roku 1995 dlhú pauzu na neurčito. Počas nej sa členovia skupiny venovali iným aktivitám. Bubeníci mali „civilnú“ prácu, Sveťo sa uchýlil k náboženstvu a Whisky točil videoklipy pre iné kapely. Aktívne sa hudbe venoval Whisky, ktorý hral sólo koncerty s muzikantmi z OBD, či Extipu, vydal sólový album "Whisky" a neskôr album "Overground", kde spolupracoval s Dorotou Nvotovou, Joeom Karafiátom (The plastic People of the Universe, Garage), Martou Minárikom (Lucie, JAR, Hrana), či Špakom (Kosa z nosa). Sólový album vydal taktiež Braňo Alex (This is punk rock from Transylvania).

Návrat skupiny nastal v roku 2002, tentoraz už len s Ďurom ako bubeníkom. Slobodná Európa hrala pri príležitosti svadby speváka Whiskyho s Dorotou Nvotovou. Tá sa na čas (do decembra 2003) stala aj koncertnou členkou (hrala na klávesy a saxofón). V júli 2002 Ďura vystriedal Tomáš „Tuleň“ Vojtek. Ten si zahral na treťom albume Trojka. Krátko na to začal so skupinou hrať ako koncertný gitarista Braňo „Temo“ Černák. V roku 2006 vyšiel výberový album Bestofka a zároveň skupinu opustil Tuleň. Oficiálnymi členmi zostali Whisky, Braňo a Sveťo, za bicími vystupoval na koncertoch Ďuro Vitez. Toho neskôr nahradil Ďuro, ktorý sa vrátil do skupiny.

Martin „Žumo“ Zymanyi zo skupín O.B.D. a Happy Melon vystriedal v roku 2012 Braňa Alexa. V apríli 2014 vyšiel štvrtý album Štvorka. Na jar roku 2015 vystriedal Braňa Černáka na poste gitaristu Vlado „Jerzi“Jurča (predtým Extip, Zóna A). V tom istom roku z dôvodu pretrvávajúcich zdravotných problémov Ďura zvykli zaskakovať bývalý člen skupiny Tuleň, Dodo Praženec (Ine Kafe) alebo Cibi z Davovej psychózy (predtým Testimony). Vo februári 2016 zomrel Juraj „Ďuro“ Černý a na jeho post sa vrátil Tuleň. V roku 2018 zo skupiny odišiel Žumo, ktorého vystriedal Ladislav „Laco“ Lučenič. 

V lete 2020 sa stal basgitaristom Rasťo Gore (bývalý člen Dovejvp Psychózy) a Laco prešiel na gitaru. Na dlhotrvajúce zdravotné problémy zomrel 6. 5. 2021 Braňo Alex.

Zostava

Súčasní členovia 
Whisky (Miloslav Láber) – spev
Sveťo (Svetozár Korbeľ) – gitara
Tuleň (Tomáš Vojtek) – bicie (2002 – 2006 a od roku 2016)
Laco (Ladislav Lučenič) – basa (2018 - 2020), gitara (od roku 2020)
Rasťo (Rastislav Gore) - basa (od roku 2020)

Bývalí členovia 
Ozi (Peter Hurtig) – bicie (do roku 1991)
Čunďo (Roman Čunderlík) – bicie (1991 – 1995)
Braňo Alex – basa (do roku 2012)
Temo (Braňo Černák) – gitara (2004 – 2015)
Ďuro (Juraj Černý) – bicie (1991 – 1994, 2002, 2011 – 2016)
Žumo (Martin Zimanyi) – basa (2012 – 2018)
Jerzi (Vlado Jurča) – gitara (2015 – 2020)

Hostia 

 Marek Brezovský – klávesy

Pat Atkinson – gitara
Dorota Nvotová – klávesy, saxofón (2002 – 2003)
Juraj Vitez – bicie (2006 – 2011)
 Marián Varga – organ (2008)
 Cibi (Tibor Adamec) – bicie (2015)

Diskografia

Albumy 
Pakáreň (1991)
Unavení a zničení (1994)
Trojka (2003)
Štvorka (2014)

Kompilácie 
 Bestofka (2006)
 Vyberofka (2022)

Iné projekty

Externé odkazy 
 

 
Slovenské punkrockové hudobné skupiny
Hudobné skupiny z 1989